హెరాల్డ్ లాయిడ్

హెరాల్డ్ క్లేటన్ లాయిడ్, సీనియర్ (ఏప్రిల్ 20, 1893– మార్చి 8, 1971) (అమెరికన్ ఉచ్చారణ ప్రకారం లాయ్‌డ్) ఒక అమెరికన్ నటుడు, హాస్యనటుడు, స్టంట్ పెర్ఫార్మర్. ఇతను అనేక అమెరికన్ నిశ్శబ్ద హాస్యచిత్రాల్లో నటించాడు.

లాయిడ్ మూకీ చలనచిత్ర యుగంలో లాయిడ్ అత్యంత ప్రభావవంతమైన హాస్యనటుడు. ఈ విషయంలో బస్టర్ కీటన్, చార్లీ చాప్లిన్లకు ఇతను సమవుజ్జీ. 1914 నుంచి 1947 మధ్యకాలంలో దాదాపు 200 పైచిలుకు హాస్య చిత్రాలు నిర్మించాడు. వీటిలో మూకీలతో పాటు టాకీలు కూడా ఉన్నాయి. అతని కృషికి, ప్రాధాన్యతకు గుర్తింపుగా ఆస్కార్ గౌరవ పురస్కారం (1953), హాలీవుడ్ వాక్ ఆఫ్ ఫేమ్‌లో అతని పేరిట ఒక తారను ఏర్పాటుచేయడం వంటి గౌరవాలు దక్కాయి.

లాయిడ్ బాల్యం అమెరికాలోని నెబ్రాస్కా రాష్ట్రంలో గడవగా తల్లిదండ్రులు విడాకుల వల్ల టీనేజీలోకి ప్రవేశిస్తూనే తండ్రితో కలసి కాలిఫోర్నియాలోని శాన్‌డియాగోకు వచ్చేశాడు. అక్కడే అతనికి రంగస్థలంపై ఆసక్తి కలిగింది.

1913 నుంచి ప్రయత్నాలు ప్రారంభించిన లాయిడ్ కొద్ది సంవత్సరాల పాటు సినిమాల్లో నిలదొక్కుకోవడానికి రకరకాల ప్రయత్నాలు చేశాడు.  చార్లీచాప్లిన్ స్ఫూర్తితో రూపొందించిన తన "లోన్‌సమ్ ల్యూక్" పాత్ర కొద్దిమేరకు విజయవంతం అయింది. అయితే, ఆ తర్వాత రూపొందించిన "గ్లాస్" లేదా "గ్లాసెస్" పాత్ర అతని కెరీర్‌ని మలుపుతిప్పింది."గ్లాసెస్ పాత్ర" ఉత్సాహవంతుడైన, అనుకున్న పనిని ఎలాగైనా సాధించే గో-గెటర్ తరహా పాత్ర. ఇది 1920ల నాటి అమెరికన్ సమాజం తాలూకు యుగలక్షణాన్ని ప్రతిబింబించే పాత్ర.

అతని సినిమాల్లో తరచుగా ఛేజ్‌లు, సాహసోపేతమైన ఫీట్లతో కూడిన థ్రిల్ కలిగించే సీక్వెన్సులు ఉండేవి. వీటన్నిటిలోకీ సేఫ్టీలాస్ట్ సినిమాలో వీధి గడియారం ముల్లు పట్టుకుని వేలాడున్న సన్నివేశం హాలీవుడ్ సినిమా చరిత్రలో ఐకానిక్ చిత్రాల్లో ఒకటిగా నిలిచిపోయింది.

రోచ్ స్టూడియో కోసం 1919 ఆగస్టులో అడ్వర్టైజ్‌మెంట్ చేస్తున్నప్పుడు అతనికి ప్రమాదం జరిగింది. నిజమైన బాంబును సెట్ ప్రాపర్టీ అనుకుని సిగరెట్‌తో వెలిగించడం వల్ల జరిగిన ప్రమాదం వల్ల అతని కుడిచేతి బొటనవేలు, చూపుడువేలు కోల్పోయాడు. తర్వాతి సినిమాల్లో చేతికి ఒక ప్రత్యేకమైన తొడుగు ఉపయోగించి తనకు వేళ్ళు లేవన్న సంగతి తెలియకుండా కవర్ చేసేవాడు.

హెరాల్డ్ లాయిడ్ తన సహనటి మిల్డ్రేడ్ డేవిస్‌ని 1923లో పెళ్ళిచేసుకున్నాడు. ముగ్గురు పిల్లలు, వీరిలో హెరాల్డ్ క్లేటన్ లాయిడ్ జూనియర్ సినిమాల్లో నటించాడు.

77 ఏళ్ళ వయసులో 1971 మార్చి 8న లాయిడ్ ప్రోస్ట్రేట్ క్యాన్సర్ కారణంగా మరణించాడు.

మూలాలు 

Articles with hCards
1971 మరణాలు
1893 జననాలు
హాలీవుడ్ నటులు